ທ່ານ Ban ສະແດງຄວາມຕື່ນຕົກໃຈ ຕໍ່ຜູ້ນຳຊີເຣຍ
ເລຂາທິການໃຫຍ່ ສປຊ ສະແດງຄວາມຕື່ນຕົກໃຈ ຕໍ່ປະທານາທິບໍດີຊີເຣຍ ກ່ຽວກັບການໃຊ້ກຳລັງ ເກີນຂອບເຂດ ຕໍ່ປະຊາຊົນ.
ເລຂາທິການໃຫຍ່ອົງການສະຫະປະຊາຊາດທ່ານ Ban Ki-moon ກ່າວຕໍ່ປະທານາທິບໍດີ ຊີເຣຍ ທ່ານ Bashar al-Assad ວ່າ ທ່ານມີຄວາມຕື່ນຕົກໃຈ ນໍາລາຍງານຂ່າວທີ່ວ່າ ກຳລັງຮັກສາຄວາມສະຫງົບຂອງລັດຖະບານຊີເຣຍໄດ້ ໃຊ້ກຳລັງເກີນຂອບເຂດຕໍ່ປະຊາຊົນ ແລະສືບຕໍ່ການລ່ວງລະເມີດສິດທິມະນຸດໃນຂອບເຂດທີ່ກວ້າງຂວາງ ທ່ານ Ban ໄດ້ໂອ້ລົມທາງໂທລະສັບໃນມື້ວັນພຸດວານນີ້ກັບປະທານາທິບໍດີ Assad ທີ່ເວົ້າ ວ່າ ການປະຕິບັດງານຂອງພວກທະຫານແລະຕຳຫຼວດໄດ້ຍຸຕິລົງແລ້ວ ໂຄສົກຄົນນຶ່ງຂອງເລຂາທິການໃຫຍ່ສະຫະປະຊາຊາດກ່າວວ່າ ທ່ານ Ban ຍັງສືບຕໍ່ຮຽກ ຮ້ອງໃຫ້ທຳການສືບສວນຢ່າງເປັນອິດສະຫຼະ ເບິ່ງການກໍ່ຄວາມຮຸນແຮງຢູ່ໃນຊີເຣຍ ແລະ ໃຫ້ຊີເຣຍຮ່ວມມືກັບສະພາສິດທິມະນຸດຂອງອົງການສະຫະປະຊາຊາດ ສະພາຄວາມໝັ້ນຄົງອົງການສະຫະປະຊາຊາດ ມີກຳນົດທີ່ຈະຮັບຟັງຄຳໃຫ້ການຂອງທ່ານ ນາງ Navi Pillay ຂ້າຫຼວງໃຫຍ່ດ້ານສິດທິມະນຸດຂອງສະຫະປະຊາຊາດ ໃນວັນພະຫັດ ມື້ນີ້ ຊຶ່ງຄາດວ່າ ທ່ານນາງຈະຮຽກຮ້ອງໃຫ້ສະພາຄວາມໝັ້ນຄົງ ນຳສະເໜີເລື່ອງຊີເຣຍຕໍ່ ສານອາຍາສາກົນ ສະພາສິດທິມະນຸດຂອງອົງການສະຫະປະຊາຊາດ ກ່າວໃນວັນພະຫັດມື້ນີ້ວ່າ ຕົນຈະຈັດ ປະຊຸມນັດພິເສດຂຶ້ນໃນມື້ວັນຈັນຈະມາເພື່ອສຳຫຼວດກວດກາເບິ່ງຄວາມຮຸນແຮງໃນຊີເຣຍ ລຸນຫຼັງທີ່ໄດ້ມີການຮ້ອງຂໍ ຈາກ 24 ປະເທດສະມາຊິກ ຊຶ່ງພວກປະເທດທີ່ຮ້ອງຂໍນັ້ນມີ ຮວມທັງ 4 ປະເທດອາຣັບທີ່ເປັນສະມາຊິກຂອງສະພາກໍຄື ຈໍແດນ ຄູເວດ ກາຕ້າແລະ ຊາອຸດີອາເຣເບຍ ໂຄສົກຂອງທ່ານ Ban ເວົ້າວ່າ ທ່ານ Assad ຍັງໃຫ້ຄຳໝັ້ນສັນຍາວ່າຈະທຳການປະຕິ ຮູບຫຼາຍໆຢ່າງໃນໄລຍະຫຼາຍໆເດືອນຕໍ່ໜ້ານີ້ ຮວມທັງການດັດແປງແກ້ໄຂລັດຖະທຳມະ ນູນຂອງປະເທດ ແລະຈັດການເລືອກຕັ້ງສະພາແຫ່ງຊາດ ຂະນະດຽວກັນ ສື່ມວນຊົນຂອງປະເທດຕາເວັນຕົກ ກ່າວວ່າ ທຳນຽບຂາວພວມກະກຽມ ຈະຮຽກຮ້ອງໃຫ້ທ່ານ Assad ລາອອກ ການເຄື່ອນໄຫວທີ່ວ່ານີ້ອາດຈະມີຂຶ້ນພາຍໃນ ມື້ນີ້ກໍເປັນໄດ້ແລະອາດຈະຮວມທັງແຜນການລົງໂທດຮອບໃໝ່ຕໍ່ປະເທດຊີເຣຍນຳດ້ວຍ